《夏雨叹》
元代·仇远

六月溧阳三日雨，山田喜足低田苦。
学中亦有北铃圩，低处水深三尺许。
秧苗浸倒根已浮，再种何由能入土。
老夫寓居西郭外，厌听村村蹋车鼓。
唇焦面黑嗟农夫，此生悔不业樵渔。
有山可采水可钓，免得晓夜忧耕锄。
去年一熟才了逋，今年再熟力始舒。
岂期不待稻花白，併随荇藻归江湖。
溧阳近与丹阳接，不雨由来三数月。
河流浅涩田干枯，练湖放水通舟楫。
人间既是寒暑同，天上何为雨暘别。
愿移此雨慰彼心，还我朱明作炎热。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。